钦定古今图书集成/明伦汇编/官常典/第537卷 > 张信
## 钦定古今图书集成/明伦汇编/官常典/第537卷 > 张信

按《明外史》本传：“信，临淮人。父兴，永宁卫指挥佥事。信
嗣官，移守普定、平越，征盘江、紫江、草塘，积功进都指
挥佥事。建文帝即位，大臣荐信谋勇，调北平都司。受
密诏，令与谢贵、张昺谋燕，尽缚藩府人，信忧惧不知
所为。母怪问之，信诡辞对。母愈诘之，乃告以故。母大
惊曰：‘不可。汝父每言‘王气在燕，汝无妄举，灭家族’。信’”
益忧惧。诏趣信急。信乃三造燕邸，王辞不见信。于是
乘妇人舆，入拜床下。王称病风不言。信顿首曰：“殿下
无恙。即有恙，当急语臣。”王曰：“余病且困，待死尔。”信曰：
“殿下不以情语臣，朝廷密敕臣执殿下。殿下意果无
他，幸从臣归命京师，即有意，宜告臣。”王见信称，臣知
信诚为泣下，告以密谋。立召诸将，定计夺九门。信随
王至京师。论功比诸战将，进都督佥事，封隆平侯，禄
千石，与世伯券。成祖德信甚，时时呼恩张欲纳信女
为妃，执不可，以此益重信。凡召太子，察藩王动静诸
密事，皆命信。信怙宠颇骄。永乐八年冬，都御史陈瑛
言：“信无汗马之劳，遭遇圣明，忝昌侯爵。不思恭俭以
保禄位，恣肆贪墨，不知属厌，强占丹阳练湖八十馀
里，江阴官田七十馀顷，罔下厉民，请下有司验治。”帝
曰：“瑛言是也。昔中山王有沙洲一区，耕农水道所经，
家僮阻之以擅利。王闻，即归其地于官。今信何敢尔！”
命法司杂治之。寻以旧勋不问。二十年从北征，大阅
于隰宁，信辞疾不至，谪充办事官。已而复之。仁宗即
位，加少师，与世侯券。宣德初，从征乐安。帝北征，命居
守。寻督军万五千人，浚河西务河道。正统七年卒。赠
郧国公，谥“恭僖。”子镛。